Vrou glo in munisipale kantore aangerand(Argieffoto) ŉ Munisipale werker het Maandag in die Carletonville-landdroshof in Gauteng verskyn op aanklag van aanranding. Dít nadat hy glo ŉ vrou in Carletonville se munisipale kantore aangerand het terwyl sy navraag oor haar diensterekening gedoen het. Die saak is uitgestel tot volgende Vrydag. Lumka Mahanjana, die woordvoerder van die Nasionale Vervolgingsgesag (NVG) se Noord-Gautengse streek, het gesê die saak is uitgestel om die ondersoek heeltemal af te handel. Ben van der Berg, VF-raadslid van die Merafong- plaaslike munisipaliteit, vertel die vrou het verlede Donderdagmiddag ’n munisipale amptenaar by die munisipale kantore se ontvangs genader om vas te stel wat die uitstaande bedrag op haar waterrekening is. Sy is na bewering kort daarna deur die amptenaar aangerand. Van der Berg vertel die vrou wou eers nie ŉ saak aanhangig gemaak het nie, maar is later deur lede van die gemeenskap aangemoedig om dit te doen. Sy het toe Vrydag ŉ klag van aanranding teen die man by die polisiestasie op Carletonville gaan indien. Die polisie het die saak bevestig. Van der Berg sê die VF Plus betreur die voorval en beskou dit in ŉ ernstige lig. “Geweld teen vroue en kinders is buite beheer en kan nie geduld word nie. Die aanranding van ŉ vrou deur ŉ amptenaar wat haar moet help, is onaanvaarbaar. Indien die persoon skuldig bevind word, moet die vonnis dien as werklike afskrikmiddel teen dié soort misdryf,” sê Van der Berg. Van der Berg sê klante wat die munisipale dienssentrum besoek, moet ook ten alle tye met respek behandel word.